b"\n_START_ARTICLE_\nRick van der Linden\n_START_SECTION_\nZgodovina\n_START_PARAGRAPH_\nRick van der Linden se je rodil v vasi Badhoevedorp, v bli\xc5\xbeini Amsterdama, kot drugi otrok v dru\xc5\xbeini van der Linden. Ko je bil star 5 tednov, se je z dru\xc5\xbeino preselil v Rotterdam, kjer so \xc5\xbeiveli do leta 1957. V starosti 7 let je Rick za\xc4\x8del vaditi klavir, vendar je dve leti kasneje s klavirjem kon\xc4\x8dal, ker ga igranje klavirja ni veselilo._NEWLINE_Ko je bil star 11 let se je z dru\xc5\xbeino \xc5\xa1e enkrat selil, tokrat v Haarlem, kjer je za\xc4\x8del obiskovati Triniteitslyceum. V starosti 13 let, ga je o\xc4\x8de prepri\xc4\x8dal, da je zopet za\xc4\x8del z igranjem klavirja. Kasneje se je vpisal na zelo cenjeno Glasbeno \xc5\xa1olo Haarlem. Dve leti kasneje je Rick postal privatni u\xc4\x8denec pri znanem Haarlemskem profesorju Pietu Vincentu. Ko je dopolnil 17 let, se je Rick vpisal na Haarlemski konservatorij, kjer se je poleg klavirja u\xc4\x8dil tudi orgel pri profesorju Aadu Broersenu in Albertu de Klerku. Rick je konservatorij zaklju\xc4\x8dil dve leti kasneje, leta 1965 pa je zaklju\xc4\x8dil \xc5\xa1tudij na Kraljevem konservatoriju v Haagu, kjer je diplomiral iz klavirja, orgel, harmonije in kontrapunkta. V tem \xc4\x8dasu si je Rick \xc5\xbeelel postati u\xc4\x8ditelj na Haarlemskem konservatoriju._NEWLINE_Rick se je v za\xc4\x8detku 60. let navdu\xc5\xa1il nad rock'n'rollom, jazzom in baletom. Med \xc5\xa1tudijem je delal v no\xc4\x8dnih klubih, kjer je igral blues, pop, val\xc4\x8dke in plesno glasbo. Leta 1964 je ustanovil svojo prvo skupino, klavirski trio, kasneje pa trobilni jazzovski septet, ki je igral le za zabavo. Po diplomi se je Rick pridru\xc5\xbeil skupini\xc2\xa0\xc2\xbbOccasional Swing Combo\xc2\xab, profesionalnem jazzovskem septetu, ki je veliko koncertiral. Vzporedno je Rick gostoval po Nizozemski z razli\xc4\x8dnimi orkestri, kjer je igral Bacha, Rahmaninova, Beethovna in Mendelssohna._NEWLINE_Leta 1966 je skupina Occasional Swing Combo nastopila skupaj z Rein van der Broekovo jazz zasedbo, The InCrowd in van der Broek je bil navdu\xc5\xa1en nad van der Lindnovim igranjem. Ricku je ponudil mesto v skupini The InCrowd in Rick je povabilo sprejel._NEWLINE_Kmalu potem je skupina odkrila, da obstaja \xc5\xa1e ena nizozemska skupina z istim imenom, zato so se preimenovali v Ekseption. Leta 1968 se je Rick udele\xc5\xbeil koncerta skupine The Nice, neoklasi\xc4\x8dnega rock tria, ki je igral priredbo Bachovih Brandenbur\xc5\xa1kih koncertov. Van der Lindna je njihova glasba navdihnila._NEWLINE_Skupina Ekseption je od leta 1968 do 1974 veliko koncertirala. Rick je skupino zapustil leta 1974, ustvaril pa je novo skupino Trace. Skupina je bila trio, podobna skupini Emerson, Lake & Palmer. Leta 1978 se je Rick vrnil v skupino Ekseption. Igral je tudi s skupino Mistral in skupino Cum Laude. Izdal je ve\xc4\x8d solo albumov s predelavami klasike. Kot studijski glasbenik je sodeloval z imeni kot so Jan Akkerman, Joachim Kuhn, Deep Purple, Phil Collins, Vangelis, Jack Lancaster in Brand X. Od leta 2002 do 2005 so skupino Ekseption sestavljali prete\xc5\xbeno kanadski glasbeniki. S skupino je koncertiral po Kanadi in Evropi.\n_START_SECTION_\nSmrt\n_START_PARAGRAPH_\nRick van der Linden je dolga leta bolehal za sladkorno boleznijo, leta 2005 pa je uspe\xc5\xa1no prestal operacijo o\xc4\x8di. 19. novembra 2005 je do\xc5\xbeivel sr\xc4\x8dni infarkt, zaradi \xc4\x8desar je postal delni invalid. Umrl je 22. januarja 2006 v Groningenu. Njegovega pogreba se je udele\xc5\xbeilo skoraj 500 ljudi.\n_START_SECTION_\nPoroke\n_START_PARAGRAPH_\nNjegova prva \xc5\xbeena je bila balerina Penney de Jager, s katero se je poro\xc4\x8dil 5. avgusta 1971. Leta 1972 se jima je rodil sin Rick jr., vendar sta se leta 1983 lo\xc4\x8dila. 17. maja 1989 se je van der Linden znova poro\xc4\x8dil, tokrat z Inez Zwart, ki je bila pevka in mened\xc5\xbeerka skupine Ekseption."